書懷感事寄梅聖俞
作者：歐陽修
朝代：宋

paragraphs: 相別始一歲，幽憂有百端。
乃知一世中，少樂多悲患。
每憶少年日，未知人事艱。
顛狂無所閡，落魄去羈牽。
三月入洛陽，春深花未殘。
龍門翠鬰鬰，伊水清潺潺。
逢君伊水畔，一見已開顔。
不暇謁大尹，相携步香山。
自茲愜所適，便若投山猿。
幕府足文士，相公方好賢。
希深好風骨，迥出風塵間。
師魯心磊落，高談羲與軒。
子漸口若訥，誦書坐千言。
彥國善飲酒，百盞顔未丹。
幾道事閑遠，風流如謝安。
子聰作參軍，常跨破虎韉。
子野乃禿翁，戲弄時脫冠。
次公才曠奇，王霸馳筆端。
聖俞善吟哦，共嘲爲閬仙。
惟予號達老，醉必如張顛。
洛陽古郡邑，萬戶美風煙。
荒凉見宮闕，表裏壯河山。
相將日無事，上馬若鴻翩。
出門盡垂柳，信步即名園。
嫩籜筠粉暗，淥池萍錦翻。
殘花落酒面，飛絮拂歸鞍。
尋盡水與竹，忽去嵩峯巔。
青蒼緣萬仞，杳藹望三川。
花草窺澗竇，崎嶇尋石泉。
君吟倚樹立，我醉欹雲眠。
子聰疑日近，謂若手可攀。
共題三醉石，留在八仙壇。
水雲心已倦，歸坐正盃盤。
飛瓊始十八，妖妙猶雙環。
寒篁暖鳳嘴，銀甲調鴈絃。
自製白雲曲，始送黄金船。
珠簾捲明月，夜氣如春煙。
燈花弄粉色，酒紅生臉蓮。
東堂榴花好，點綴裙腰鮮。
插花雲髻上，展簟綠陰前。
樂事不可極，酣歌變爲歎。
詔書走東下，丞相忽南遷。
送之伊水頭，相顧淚潸潸。
臘月相公去，君隨赴春官。
送君白馬寺，獨入東上門。
故府誰同在，新年獨未還。
當時作此語，聞者已依然。